Na ke loketše go tloga?
Morero wa Modimo e be e le gore bafsa ba gole gomme mafelelong ba tlogele botatago bona le bommago bona gomme ba thome malapa a bona. (Genesi 2:23, 24; Mareka 10:7, 8) Eupša o ka tseba bjang gore o loketše go tloga gae? Ela hloko dipotšišo tše tše tharo.
Ke nyaka go hwetša tokologo e oketšegilego
Ke nyaka gore dithaka tša ka di ntlhomphe
Danielle, yo a ilego a tloga gae ka nakwana ge a be a na le nywaga e 20, o ile a ithuta go tšwa lebading. O re: “Motho o swanetše go ba le mellwane. Ge o dula o le noši, mošomo wa gago goba go se be le tšhelete go tla go thibela go dira dilo tše dingwe.” O se ke wa dumelela batho ba bangwe ba go gapeletša go dira phetho ya lepotlapotla ya go tloga gae.—Diema 29:20.
Go yo dula o nnoši go swana le go sepela lešokeng—o swanetše go ithuta bophelo pele o thoma leeto la gago
Go yo dula o nnoši go swana le go sepela lešokeng. Na o ka sepela lešokeng leo o sa kgone go hloma tente, go gotša mollo, go apea goba go diriša mmapa? Ga go bjalo le gatee! Lega go le bjalo, bafsa ba bantši ba tloga gae ba se na bokgoni bja go hlokomela lapa.
Kgoši e bohlale Solomone o itše: “Yo bohlale o šetša dikgato tša gagwe.” (Diema 14:15) E le gore o bone ge e ba o loketše go dula o le noši, ela hloko dilo tše di latelago:
Go diriša tšhelete: Serena wa nywaga e 19, o re: “Ga sa nka ka ithuta go lefelela dikoloto tša ka. Ke tšhaba go tloga gae gomme ke ye ke thome go boloka tšhelete ya ka.” O ka ithuta bjang go diriša tšhelete?